Filmi “The Butler” mbi të drejtat civile
Autori Lee Daniels i rikthehet historisë për të drejtat civile në SHBA
“The Butler-“Shërbëtori” është një realizim i ri i autorit Lee Daniels, filmi tjetër i të cilit “Precious” fitoi çmimin Oscar. Në filmin e tij të ri, ai i kthehet historisë së Lëvizjes së të Drejtave Civile përmes një shërbëtori të Shtëpisë së Bardhë, që u ka shërbyer 8 presidentëve amerikanë. Penelope Poulou e Zërit të Amerikës sjell hollësi: Në filmin “The Butler” me regjisor Lee DanielsCecil Gaines është një shërbëtor pa pretendime, që mishëron marrëdhëniet racore në Amerikën e Viteve ’50. Aktori Forrest Whitaker ofron një interpretim shumë dimensional të Cecil-it. Cecil nuk përpiqet për ndryshime sociale, por ai pa dashur ndikon tek këto ndryshime, duke u shërbyer 8 presidentëve. Por Cecil nuk ka një pozicion po aq të sigurtë në shtëpinë e tij, sa edhe në Shtëpinë e Bardhë. Gruas së tij nuk i pëlqen që ai punon me orë të zgjatura dhe bëhet pre e alkoholizmit dhe veseve të tjera. Djali i tij më i madh, Louis, një aktivist i të drejtave civile, e sheh me përbuzje të atin. Oprah Winfrey sjell në film një interpretim që mund të vlerësohet me çmimin Oskar në rolin e Glorias. Martin Luther King, i intrepretuar në film nga Nelson Ellis, i thotë Louis-it, djalit të Cecilit se shërbëtori, apo shërbyesja, pa e kuptuar kanë luajtur një rol të rëndësishëm. Karakteri i Cecil Gaines bazohet tek figura e Eugene Allen-it, që ka shërbyer në Shtëpinë e Bardhë, për 34 vjet, duke u bërë dëshmitarë i shumë ngjarjeve. Por filmi në fakt i kushtohet të gjithë Amerikës, thotë regjisori Lee Daniels. Filmi ka një efekt shërues. Dhe, ndërsa shërben si kujtesë për luftën ndaj dallimeve dhe padrejtësive racore, ai po ashtu lartëson idenë e aftësisë së amerikanëve për kapërcimine tyre.